**Veiledning ved kontraktinngåelse**

for scenografer, kostymedesignere, designere for figurteater, lysdesignere, videodesignere, lyddesignere og maskedesignere i Creo forbundet for kunst og kultur.

Scenografer, kostymedesignere, designere for figurteater, lysdesignere, videodesignere, lyddesignere og maskedesignere har de rettigheter til sitt verk som følger av [**Lov om opphavsrett til åndsverk**](https://lovdata.no/lov/2018-06-15-40) (åndsverksloven) av 1. juli 2018.

**Normalkontrakten** omfatter kunstnerisk arbeid, samt ide, konsept og visningsrettigheter for verk og scenekunstverk som har verkshøyde og som omfattes av Lov om opphavsrett.

Andre og tilliggende håndverksmessige arbeidsoppgaver og som ikke har verkshøyde, omfattes av Normalkontrakten, og skal avtales i en egen skriftlig avtale.

**Det frie feltet**

De herværende satsene gjelder oppgaver i det såkalte fri feltet. Alle satser, der annet ikke er spesifisert, er lønnssatser og beregnet for midlertidig ansatte lønnsmottakere. Påslag på 12% for feriepenger kommer i tillegg.

Ved reise i samband med oppdrag/arbeidsforhold betaler arbeids-/oppdragsgiver diett etter statens gjeldende satser. Utgifter til reise og overnatting dekkes av arbeidsgiver.

Lønn for **Normalproduksjon** omfatter rett og plikt til tilstedeværelse på **inntil 30 dager.**

Premieredato er siste arbeidsdag med mindre annet framkommer av den skriftlige kontrakten.

Ved kontrakter i tariffområdet gjelder tariffavtalen [SIK-avtalen](https://creokultur.no/wp-content/uploads/2019/01/Overenskomst-for-sceneinstrukt%C3%B8rer-og-scenografer-2018-2020.pdf). SIK-avtalen er en avtale mellom **Creo forbundet for kunst og kultur** og arbeidsgiverforeningen **Spekter**. Avtalen prolongeres mens partene er i forhandlinger. Forhandlingene fortsetter høsten 2020.

**Ansiennitet**

Alder, erfaring, utdanning på bachelor og masternivå, arbeidsstipender, løpende ansettelser og profesjonelt virke som skapende scenekunstner bør få uttelling i form av høyere lønn.

**Større produksjoner og mindre omfattende produksjoner**

Lønn for **Normalproduksjon** omfatter rett og plikt til tilstedeværelse på **inntil 30 dager.**

For scenografer, kostymedesignere, designere for figurteater, maskedesignere, lysdesignere, lyddesignere, videodesignere og lyddesignere fastsettes størrelse på produksjon **uavhengige av antall prøvedager**.

Ved oppsetninger som avviker fra dette kan det avtales at lønn og tilstedeværelse økes eller avkortes. Ved mindre oppgaver kan lønnen avkortes til **ikke mindre enn 1/2** av lønn for Normalproduksjon. Tilstedeværelse kan avkortes tilsvarende.

Som tilstedeværelse forstås tid anvendt som arbeidsleder under prøver, på verksteder og som arbeidsleder ved montering og rigging, av teknisk utstyr, tid anvendt til innkjøp av materialer/lydutstyr og tilstedeværelse på produksjonsmøter og prøver inkludert premieren.

Oppgavens omfang skal fastsettes ved avtaleinngåelse. Ved fastsetting av omfang på en oppgave må det utøves kvalifisert kunstnerisk skjønn av dertil kompetente og kvalifiserte fagpersoner, som kunstnerisk team og teatersjef/kunstnerisk ansvarlig for produksjonen.

Ved fastsetting av større eller mindre størrelse på oppgaven foretas en samlet **helhetsvurdering basert på,** ikke én av de følgende kriteriene alene, **men en kombinasjon** **av følgende kriterier:**

* kompleksitet
* prosess og arbeidsmetode
* antall medvirkende og eller roller
* antall kunstneriske disipliner og størrelsen på det kunstneriske teamet
* tilstedeværelse
* antall fagpersoner/teknikere/håndverkere, og verkstedskapasitet tilgjengelig for realisering av oppgaven
* prosjektets budsjett
* spillested/lokale/tekniske fasiliteter på stedet/lokalet
* forestillingens lengde

Lønn for en oppgave av større eller mindre omfang og som avviker fra Normaloppgave skal ta utgangspunkt i Creos minstesatser og avtales i hvert enkelt tilfelle i samråd mellom partene.

Ved mindre og særlig enkle produksjoner kan det avtales en lavere lønn, men aldri **lavere enn 1/2 av normallønn som er** absolutt minstelønn**.** Tilstedeværelse og omfang av arbeid som avtales, avkortes tilsvarende.

**Merarbeid og tilliggende arbeidsoppgaver**

Merarbeid som oppstår underveis i en produksjon og som ikke framkommer av den opprinnelige kontrakten godtgjøres med 1/50 av den opprinnelig avtalte lønn per påbegynte dag for scenografer, kostymedesignere og designere for figurteater, og 1/25 per påbegynte dag for maske-, lys-, lyd- og videodesignere. Samme godtgjørelse gjelder for arbeid utover kontraktsfestet premieredato.

**Visningsrettigheter**

Anbefalt periode for visningsrett gitt av opphaver gjennom skriftlig avtale med oppdragsgiver (ikke eksklusiv rett), og som omfattes av lønn per produksjon, er gjeldende for en periode på **to år fra dato for den avtalte premieren**. Etter to år skal det utferdiges ny kontrakt for visningsrett i en periode på to nye år med en godtgjørelse på 50% av den opprinnelig avtalte lønnen. En opphaver kan også inngå avtale om videre visningsrett for ytterligere ett år mot en godtgjørelse på 25% av opprinnelig avtalt lønn.

**Navngiving / kreditering**

Scenograf, kostymedesigner, designer for figurteater, maskedesignere, lysdesignere, videodesigner og lyddesigner er opphavere til verk og skal på lik linje med fotograf, krediteres i billedtekst eller annen billed-tilknyttet synlig tekst i SoMe, på hjemmeside, plakat, program, i åpnings- eller sluttekst på video-teasere og i alle andre sammenhenger hvor det brukes stillbilder eller videobilder av åndsverket, i tråd med bestemmelsene om kreditering i [**Lov om Opphavsrett**](https://lovdata.no/lov/2018-06-15-40), **§5. Rett til navngivelse og vern mot krenkende bruk.** Se også [**§ 7. Samleverk**](https://lovdata.no/dokument/NL/lov/2018-06-15-40/KAPITTEL_1#%C2%A77) og [**§ 8. Fellesverk**](https://lovdata.no/dokument/NL/lov/2018-06-15-40/KAPITTEL_1#%C2%A78)**.**

**Selvstendig næringsdrivende**
Creo anbefaler alle medlemmer å være arbeidstakere med skattekort. Ved oppdrag som selvstendig næringsdrivende anbefales et påslag på 36,8 % for sosiale kostnader, se [**her**](https://creokultur.no/wp-content/uploads/2019/12/Beregning-av-honorar-i-n%C3%A6ring.pdf).

**Buy out / Oppkjøp**
Ved *buy out* det vil si oppkjøp av visningsrett for all framtid og i alle sammenhenger anbefales **et minimum påslag på 100%** av opprinnelig avtalt lønn for oppgaven.

Se forøvrig bestemmelser om begrensninger i visningsrett og eierskap til grunnlagsmateriale så som tegninger, fotomateriale, modeller, datafiler, materialprøver og råmateriale i **Normalkontrakten.**

Norske Scenografer i Creos **Normalkontrakter:**

[**Normalkontrakt for Scenograf**](https://creokultur.no/wp-content/uploads/2020/07/SCENOGRAF_Normalkontrakt.docx)

[**Normalkontrakt for Kostymedesigner**](https://creokultur.no/wp-content/uploads/2020/07/KOSTYMEDESIGNER_Normalkontrakt.docx)

[**Normalkontrakt for Designer for figurteater**](https://creokultur.no/wp-content/uploads/2020/07/FIGURdesigner_Normalkontrakt.docx)

[**Normalkontrakt for Maskedesigner**](https://creokultur.no/wp-content/uploads/2020/07/MASKdesigner_Normalkontrakt.docx)

[**Normalkontrakt for Lysdesigner**](https://creokultur.no/wp-content/uploads/2020/07/LYSdesigner_Normalkontrakt.docx)

[**Normalkontrakt for Videodesigner**](https://creokultur.no/wp-content/uploads/2020/07/VIDEOdesigner_Normalkontrakt.docx)

[**Normalkontrakt for Lyddesignere**](https://creokultur.no/wp-content/uploads/2020/07/LYDdesigner_Normalkontrakt.docx)